BECLโล่งอกรายได้เข้าเป้า
&#8220;ทางด่วนกรุงเทพ&#8221; โล่งอกเข้าไตรมาส 3 ขยายตัวดี 3-4% ไม่จำเป็นต้องลดเป้าหมายรายได้ 3 ปีข้างหน้า เตรียมขึ้นค่าทางด่วนในเมืองอีก 5 บาท
21 พ.ย. 2553

“ทางด่วนกรุงเทพ” โล่งอกเข้าไตรมาส 3 ขยายตัวดี 3-4% ไม่จำเป็นต้องลดเป้าหมายรายได้ 3 ปีข้างหน้า เตรียมขึ้นค่าทางด่วนในเมืองอีก 5 บาท
นางสุทธิดา สุขะนินทร์ ผู้จัดการอาวุโสแผนกนักลงทุนสัมพันธ์ บริษัท ทางด่วนกรุงเทพ (BECL) เปิดเผยว่า บริษัทได้ยกเลิกการปรับลดเป้าหมายรายได้ปีนี้ จากเดิมวางแผนที่จะปรับลดเป้าหมายรายได้ ซึ่งจะโต 0-1% จากเดิมที่คาดไว้ขยายตัว 2% เพราะรับผลกระทบจากเหตุการณ์ชุมนุมในช่วงเดือน เม.ย.-พ.ค. แต่ปรากฏว่าไตรมาส 3 ที่ผ่านมาปริมาณรถบนทางด่วนมีการขยายตัว 4% และรายได้โต 4.34% ทำให้ไม่จำเป็นต้องปรับลดเป้าหมาย
สำหรับปริมาณรถที่เพิ่มขึ้นเป็นผลจากเศรษฐกิจมีการขยายตัว และยอดจำหน่ายรถยนต์สูงขึ้น โดยเฉพาะรถใหม่ที่สามารถขึ้นทางด่วนได้ในช่วง 10 เดือนแรกนี้มีจำนวน 325,605 คัน สูงกว่ายอดขายของทั้งปี 2552 ที่มีจำนวน 2.6 แสนคัน ทำให้มีจำนวนรถยนต์เก่าและใหม่สามารถใช้ทางด่วนได้มีจำนวน 3.79 ล้านคัน
ปี 2554 ตั้งเป้าหมายมีปริมาณรถใช้ทางด่วนขยายตัว 2% จากปีนี้ แต่ในแง่ของผลประกอบการต้องพิจารณาอีกครั้ง เพราะจะเริ่มจัดโครงสร้างแบ่งสัดส่วนรายได้จากค่าผ่านทางเฉพาะเส้นทางในเมืองให้กับการทางพิเศษเพิ่มเป็น 60% จากเดิม 50% เท่านั้น ซึ่งกรณีเลวร้ายสุดจะทำให้กำไรสุทธิของบริษัทหายไปประมาณ 500 ล้านบาท เพราะว่าเส้นทางในเมืองสร้างรายได้ให้กับบริษัท 70% ของรายได้จากค่าผ่านทาง
อย่างไรก็ตาม ในปี 2556 บริษัทจะมีการปรับขึ้นราคาค่าผ่านทาง เฉพาะเส้นทางในเมือง อีก 5 บาท ตามสัญญาสัมปทานทั้งนี้ ในปีหน้าบริษัทจะมีการออกหุ้นกู้อีกไม่เกิน 2,900 ล้านบาท เพื่อชดเชยหุ้นกู้เก่าที่จะครบอายุในเดือน พ.ย. 2554 มูลค่า 2,900 ล้านบาท ซึ่งน่าจะมีความชัดเจนประมาณไตรมาส 3 นี้ โดยจะประหยัดต้นทุนให้กับบริษัท เพราะหุ้นกู้เดิมอัตราดอกเบี้ยค่อนข้างสูง 5.2%
อย่างไรก็ตาม ครม.จะนำเรื่องโครงการเพิ่มเส้นทางด่วนศรีรัช เชื่อมวงแหวนตะวันตก เข้า ครม.ในเดือน ธ.ค.นี้ หากการเจรจากับการทางพิเศษสำเร็จ และได้สัมปทาน จะมีการลงทุนปีหน้าประมาณ 1.8–2 หมื่นล้านบาท ใช้เวลาก่อสร้าง 3 ปี แหล่งเงินยังไม่ได้พิจารณา คาดว่าจะเป็นการออกและเสนอขายหุ้นกู้
ขณะที่ผลดำเนินงานไตรมาส 3 BECL มีกำไรสุทธิ 531 ล้านบาท เพิ่มขึ้น 49 ล้านบาท หรือ 10% โดยมีรายได้หลักจากค่าผ่านทางเพิ่มขึ้น 83 ล้านบาท หรือ 4.3% ตามปริมาณรถที่ใช้ทางพิเศษมากขึ้นจากการเติบโตของเศรษฐกิจ